RYNVAART SWITSERLAND EN PASSIESPEL
07 tot 21/23 Mei 2020
Hierdie gewilde toer bied twee opsies, 6 nagte bootvaart op Ryn, 2 nagte in Swartwoud, twee of vier nagte in Switser Alpe en twee nagte in Oberammergau vir Passiespel
OPSIE 1: RYNVAART, SWARTWOUD, SWITSERLAND EN PASSIESPEL 07 – 21 Mei
Prys:R56 380 plus lughawebelasting en fooitjies van ongeveer R8 300 en koste van visum en reisversekering wat volgens eie behoefte bepaal word.
OPSIE 2: SOOS OPSIE 1 PLUS 2 EKSTRA NAGTE IN SWITSERLAND 07 – 23 Mei
Prys: R59 880 plus lughawebelasting en fooitjies van ongeveer R8 300 en koste van visum en reisversekering wat volgens eie behoefte bepaal word.
*Sien Nadere Besonderhede vir verpligte uitgawes en wat nie ingesluit is by die toerprys nie.
Dié toer neem u na Nederland, Duitsland, Switserland en selfs 'n stukkie van Frankryk.
Dan woon u natuurlik ook die Passiespel in Oberammergau by. Dis 'n dramatiese opvoering wat die lyding, kruisdood, opstanding en hemelvaart van Jesus uitbeeld. Elkeen wat dit al bygewoon het, beskryf dit as 'n belewenis wat 'n mens altyd bybly.
Voeg by die Passiespel, die onvergelyklike blommeprag van Keukenhof, die bootvaart op die Ryn, 'n besoek aan die Swartwoud en twee of vier nagte se verblyf in die pragtige Switserse Alpedorpie Beatenberg, dan het 'n mens 'n droomtoer wat jou binne twee weke na van die mooiste plekke in Europa neem.
Dis 'n rustige toer en bied 'n kombinasie van natuurskoon, indrukwekkende ou stede en idilliese klein dorpies, sommige waarvan uit die Romeinse tyd dateer. Drie watertand etes per dag op die boot en twee etes per dag in die hotelle is by die toerprys ingesluit!
Behalwe verskeie hoogtepunte, soos die besoek aan Keukenhof – die wêreld se grootste blomtuin – is daar gedurende die toer genoeg vrye tyd om die plekke wat ons besoek self te verken.
Besoeke aan Volendam, Keulen met sy indrukwekkende katedraal, die lewendige stadjie Rüdesheim, pragtige Strasbourg, 'n voldag in die Franse platteland, twee nagte in die hartjie van die Swartwoud en twee of vier nagte in Switserland is by die toerprys ingesluit. Dit is moontlik om opsionele uitstappies, soos 'n besoek aan Heidelberg, vanaf die boot te onderneem.
In Switserland gaan die groep tuis in 'n pragtige hotel in die Bernese Hoogland. Die hotel bied 'n ongelooflike uitsig oor die Thunmeer en op Switserland se drie bergreuse: die Jungfrau, die Mönch en die Eiger.
Switserland bied sy eie bekoring met onder meer sneeubedekte berge, reusagtige gletsers, pragtige watervalle en die allermooiste bergdorpies. Indien die weer dit toelaat, onderneem die groep opsionele dagtoere vanaf ons hotel na van die mooiste dele Switserland.
Ons vertrou dat hierdie toer weer 'n treffer sal wees!